|  |  |
| --- | --- |
|  |  |

|  |
| --- |
|  |

EUROOPA UIMASTIPROBLEEMIDE ARUANNE 2014 — UIMASTITE TULEVIKUSUUNDUMUSED

**EL narkoseire keskus keskendub uues veebipõhises analüüsis kuuele teemale**

(27.5.2014, LISSABON, **AVALDAMISKEELD kuni 10.00 Lääne-Euroopa/Lissaboni aja järgi**) **Euroopa Narkootikumide ja Narkomaania Seirekeskus (EMCDDA)** avaldab täna koos väljaandega ***Euroopa uimastiprobleemide aruanne 2014: Suundumused ja arengud*** kuus uut väljaannet ***Uimastite tulevikusuundumused*** (POD-seeria). Selles uusimas veebipõhises interaktiivses analüüside kogumikus antakse Euroopa uimastiolukorra põhiaspektide hetkeülevaade. Uimastite tulevikusuundumuste uuringus käsitletakse stimulantide tarvitamisega seoses esilekerkivaid probleeme, uusi arengusuundi Euroopa kanepiturul ning internetipõhise ravi eeliseid ja reovee analüüsi.

**Sünteetilised katinoonid: murettekitavad kohalikud ja üleriiklikud süstimispuhangud**

Aastatel 2005–2013 tuvastati **ELi varajase hoiatamise süsteemi (EU–EWS**) abil üle 50 sünteetilise katinooni derivaadi (stimulandi). Muu hulgas tuvastati järgmised stimulandid: mefedroon (ELis kehtestati kontrollimeetmeid 2010. aastal), MDPV (riskihindamine 2014. aasta aprillis) ja pentedroon. Sünteetilisi katinoone võib pulbrina ninna tõmmata või tablettidena alla neelata, paraku täheldab **EMCDDA** tänapäeval ka nende ainete murettekitavaid süstimispuhanguid.

Kuigi katinoonide süstimine ei ole Euroopas laialt levinud, on see mõnes riigis (nt **Tšehhi Vabariik**, **Saksamaa**, **Iirimaa**, **Hispaania**, **Austria**, **Poola, Soome, Rootsi** ja **Ühendkuningriik**) kõrge riskitasemega uimastitarbijate rühmades muutunud kohalikuks probleemiks. **Ungaris** ja **Rumeenias** on nimetatud ainete süstimine veelgi laiemalt levinud. Näiteks **Ungaris** 2012. aastal tehtud nõela- ja süstlavahetuse programme käsitlevast riiklikust uuringust selgus, et 36% uuringus osalenutest süstis katinooni peamise uimastina.

Järjest murettekitavam käitumismudel (täheldatud homoseksuaalsete meeste alarühmades) on erinevate illegaalsete narkootikumide (nt katinoonide ja metamfetamiini) süstimine nn keemilise seksi pidudel. Tänaseks seostatakse seda uut kommet ohtliku seksuaalkäitumisega ning sellest on teateid mõnes suurlinnas. Katinoonide süstimise leviku võimalikku mõju arvestades on selle probleemi pidev järelevalve rahvatervise valdkonna prioriteet.

**Metamfetamiin: uutest ja erinevatest tarbimisviisidest tingitud suurenev probleem**

Metamfetamiini kasutatakse stimuleeriva uimastina üle maailma (nt Kagu-Aasias, Ameerika Ühendriikides), kus see on juba pikka aega tekitanud olulisi rahvaterviseprobleeme. Metamfetamiini tarvitamist Euroopas on eelnevalt esinenud **Tšehhi Vabariigis** ja **Slovakkias,** kuid nüüd on uued narkootikumid ja tarbimisviisid levinud ka mujal ja erinevates rahvastikurühmades. Näiteks **Saksamaal** *tõmbavad* meelelahutuslikud tarbijad *ninna* metamfetamiini pulbrit, **Kreekas, Küprosel** ja **Türgis** *suitsetavad* süstitavate opioidide tarvitajad kristalset metamfetamiini ning homoseksuaalsed mehed *süstivad* seda uimastit koos muude ainetega (vt eespool).

Oma uues analüüsikogumikus käsitleb **EMCDDA** selle uimasti tarbijate suhtes võetud tervishoiu- ja sotsiaalmeetmetega seonduvaid probleeme. Kuigi metamfetamiinisõltuvuse ravimiseks ei ole heakskiidetud ravimit, on psühhosotsiaalsed sekkumismeetmed osutunud tulemuslikuks. **EMCDDA** sõnulei ole Euroopa praegusel metamfetamiiniprobleemil ühist nimetajat ning kohalike tarbimisviiside muutmiseks ja täheldatud probleemide lahendamiseks tuleb kohandada, välja töötada ja kombineerida sobivaid sekkumismeetmeid.

**Kokaiinisõltuvuse ravimite tõhususe hindamine**

Kokaiin on jätkuvalt Euroopa kõige tavalisem ebaseaduslik stimulant ning kokaiinisõltuvuse ravi valdkonnas esineb jätkuvalt probleeme. 2012. aastal nimetas 14% kõikidest narkomaania eriravi alustanud patsientidest oma peamiseks uimastiks kokaiini. **EMCDDA** tutvustab kuue ülevaate meta-analüüsi, milles hinnatakse kokaiinisõltuvuse ravimite tõhusust ning nende vastuvõttu tarbijate poolt. Cochrane’i uimastite ja alkoholi grupi (*Cochrane Drugs and Alcohol Group*) algupärased ülevaated hõlmasid 92 uuringut (sh 85 Ameerika Ühendriikidest) üle 7000 osalejaga. Need uuringud näitavad, kuidas mõned ravimid võivad vähendada tarbija uimastinälga, kuid siiski pole leitud ühtset farmakoloogilist lahendust. Ehkki selle valdkonna uurimistöö edeneb, on kokaiinisõltuvuse ravi põhielemendiks jätkuvalt psühhosotsiaalne sekkumine.

**Riigisisene kanepiürdi tootmine kui pakkumise põhiallikas – imporditud kanepivaigu kanguse suurenemine**

Euroopa on pikka aega olnud üheks suurimaks kanepi (eelkõige peamiselt **Marokost** imporditud kanepivaigu) tarbijaturuks. Hinnanguliselt tarbitakse Euroopas aastas ligikaudu 2050 tonni kanepivaiku (hašišit) ja kanepiürti (marihuaanat). **EMCDDA** aruannetest selgub, et praeguse seisuga on Euroopa kanepiturul domineerimas ürditooted ja riigisisest tarbimist toetatakse riigisisese ürditoodete tootmisega. Kogu Euroopast leitakse aina tihemini kanepikasvatusi.

Viimasel kümnendil on kanepiürdi konfiskeerimiste arv ületanud kanepivaigu konfiskeerimiste arvu. 2012. aastal teatasid liikmesriigid ligikaudu 457 000 kanepiürdi konfiskeerimisest, kuid vaid 258 000 kanepivaigu konfiskeerimisest. 2012. aastal konfiskeeriti ligikaudu 7 miljonit kanepitaime, mis on 2,5 korda suurem kogus võrreldes viimase viie aasta jooksul konfiskeeritud taimede arvuga. Viimaste aastate uuendused kanepitootmises tekitavad muret (vt video), sest kasvatatakse kõrge THC-sisalduse (kanepi toimeaine) ja madala CBD-sisaldusega (antipsühhootiline aine) taimi. Kuigi mõlema kanepivormi kangus on kasvanud alates 2006. aastast, täheldati 2011 ja 2012. aastal kanepivaigu kanguse suhteliselt suurt tõusu (vt kanepi infograafik, EDR, 1. peatükk).

**Internetipõhine narkomaaniaravi – uute raviviiside pakkumine uimastitarbijatele**

Internetist on saanud usaldusväärne vahend uimastite ja alkoholi haridus-, ennetus- ja raviprogrammide elluviimiseks. **EMCDDA** teatab arengust internetipõhises narkomaaniaravis. See raviviis on levinud Euroopas viimase 10 aasta jooksul eelkõige seoses kanepikasutajatega. Internetipõhises narkomaaniaravis integreeritakse testitud psühhosotsiaalsete meetodite kogum uude veebipõhisesse platvormi. Kuigi andmekaitse ja anonüümsus on olulised, võib sellist tüüpi teenusest saadav kasu tähendada suuremat geograafilist ulatust, juurdepääsu uimastitarbijatele, kelleni uimastitega võitlevad eriteenistused ei jõua, ja suuremat kohest abi (ilma ooteajata). Internetipõhised narkomaaniaravi programmid arenevad pidevalt ja peagi võivad neist saada kasulikud lisameetmed tavapärastele raviteenustele, pakkudes abivajavate uimastitarbijatega kontakti loomiseks uusi võimalusi (vt video).

**Suur uimastitega seotud mitut linna hõlmav kanalisatsiooniuuring**

Täna avaldatakse ka praeguseks suurima Euroopas elluviidud kanalisatsioonivee analüüsi projekti tulemused. Selle projekti raames analüüsiti kanalisatsioonivett rohkem kui 40 linnas (21 riigis), et uurida nendes elavate inimeste uimastitarbimise harjumusi. Projekti tulemustest räägitakse lähemalt sellele teemale pühendatud **EMCDDA** uimastite tulevikusuundumusi käsitleva seeria (POD) väljaandes. Ligikaudu 8 miljoni inimese kanalisatsioonivett analüüsiti, et leida viie ebaseadusliku uimasti jälgi: amfetamiin, kanep, kokaiin, ecstasy ja metamfetamiin (uudiskiri 5/2014).

Tulemused annavad hea ülevaate uimastite liikumisest osalevate linnade territooriumil, näidates märkimisväärseid piirkondlikke erinevusi uimastite tarbimisviisides. Näiteks kokaiini tarbimise leiud oli suuremad lääne- ja teatavates lõunapoolsetes linnades, kuid väiksemad põhja- ja idapoolsetes linnades. Amfetamiini tarbimine, mis oli suhteliselt võrdselt jaotunud, on suurim Põhja- ja Loode-Euroopas. Metamfetamiini tarbimine, mis on tavapäraselt madal ja koondunud Kesk-Euroopasse, paistab olevat nüüd levimas. Uimastitarbimise nädalasisest dünaamikat analüüsides täheldati, et kokaiini ja ecstasy tasemed tõusid järsult nädalavahetusel enamikus linnades, samas kui metamfetamiini ja kanepi tarbimine jaotus võrdsemalt kogu nädala peale.

**EMCDDA haldusnõukogu eesistuja João Goulão**: „Käesoleval aastal pöörab EMCDDA tähelepanu stimulantide ja muude uimastite tarbimisega kaasnevatele uutele probleemidele. Eelkõige uurib EMCDDA täienevat tõendusmaterjalide kogumit kokaiini, metamfetamiini ja kanepi tarbimisega seotud raviprobleemide valdkonnas. Ühisnimetajaks on siin psühhosotsiaalse sekkumise tähtsus. Psühhosotsiaalne sekkumine on hindamatu vahend meie ravimeetmete hulgas kaasaja uimastiprobleemidega võitlemisel.”